ΑΓΩΝΙΣΤΙΚΗ ΚΙΝΗΣΗΣΥΜΒΟΛΑΙΟΓΡΑΦΩΝ

ΑΝΑΚΟΙΝΩΣΗ 

Η προσπάθεια αλλοίωσης του εκλογικού αποτελέσματος δεν θα περάσει!

Συναδέλφισσα, συνάδελφε

Καταγγέλλουμε την προσπάθεια αλλοίωσης του εκλογικού αποτελέσματος και της κατανομής των εδρών για το νέο Διοικητικό Συμβούλιο του Συλλόγου μας. Φαίνεται ότι θορυβήθηκαν ορισμένοιμε το γεγονός ότι η Αγωνιστική Κίνηση Συμβολαιογράφων κατέγραψε τριπλασιασμό των δυνάμεών της, ποσοστό 8,3% και εξέλεξε μετά από δεκαετίες εκπρόσωπο στο Διοικητικό Συμβούλιο.

Δεν μπορεί να εξηγηθεί αλλιώς η στοχευμένη προσπάθεια συγκεκριμένων συναδέλφων του συνδυασμού «Λόγω Τιμής» να αμφισβητηθεί το αποτέλεσμα και η έδρα που έλαβε η «Αγωνιστική Κίνηση Συμβολαιογράφων» στο νέο Δ.Σ. Η Εφορευτική Επιτροπή, ως το αρμόδιο όργανο για τις αρχαιρεσίες, εκτέλεσε το έργο της και ανακήρυξε τους επιτυχόντες. 

Η επιλογή που έκανε αξιόλογη μερίδα των συναδέλφων μας, να εκλέξει στο Δ.Σ. συνάδελφο αγωνιστή, δεν ακυρώνεται όσες μεθοδεύσεις και εάν επινοήσουν. Ήδη με το «καλημέρα» διαφάνηκε πόσο «δημοκρατικά» αποδέχονται και σέβονται ορισμένοι την απόφαση του εκλογικού σώματος, όταν αυτή δεν τους συμφέρει. Αλήθεια, σε τι διαφέρει η στάση τους αυτή από την προηγούμενη Διοίκηση, την οποία καταγγέλλουν ως αντιδημοκρατική; Αυτό που πραγματικά τους ανησυχεί είναι ότι για πρώτη φορά στο Δ.Σ. θα εκπροσωπηθούν και τα συμφέροντα των συναδέλφων με τα χαμηλότερα εισοδήματα,με τα περισσότερα οξυμένα προβλήματα και ότι για πρώτη φορά θα υπάρξει πραγματική αντιπολίτευση στην έως τώρα σύμπνοια που επικρατούσε στο Δ.Σ. όσες παρατάξεις και να συμμετείχαν σε αυτό, ανεξαρτήτως του εάν ήταν στη θέση της Διοίκησης ή της λεγόμενης «αντιπολίτευσης-μειοψηφίας». 

Είμαστε υποχρεωμένοι να υπερασπιστούμε την επιλογή όσων μας στήριξαν και μας εμπιστεύθηκαν, αλλά και όλων εκείνων των συναδέλφων που, ακόμη και αν δεν το έπραξαν, χαμογέλασαν στο άκουσμα της ανόδου μας και της εκλογής εκπροσώπου στο Δ.Σ. του Συλλόγου. Το μήνυμα που στάλθηκε στις τελευταίες αρχαιρεσίες δεν αλλάζει: «φέρνουμε στο προσκήνιο τις πραγματικές μας ανάγκες, εκλέγουμε σύμβουλο αγωνιστή και όχι στυλοβάτη της κυβερνητικής πολιτικής»

